РЕШЕНИЕ НА КОМИСИЯТА
от 9 юли 2010 година
относно количеството квоти в Общността като цяло за 2013 г., които да бъдат издадени в рамките на Европейската схема за търговия с емисии
(нотифицирано под номер C(2010) 4658)
(2010/384/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на Схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 9, втора алинея от нея,
като има предвид, че:
(1)
Съгласно посоченото в член 9 от Директива 2003/87/ЕО Комисията следва да базира абсолютното количество квоти в Общността като цяло за 2013 г. на общите количества квоти, които са издадени или следва да бъдат издадени от държавите-членки в съответствие с решенията на Комисията относно техните национални разпределителни планове за периода 2008-2012 г.
(2)
Съответната информация за количествата квоти, които са издадени или предстои да бъдат издадени съгласно член 9 от Директива 2003/87/ЕО, се предоставя от Независимия регистър на транзакциите на Общността. Допълнителна информация във връзка с предназначените за тръжна продажба в периода от 2008 г. до 2012 г. количества квоти се съдържа в обобщителните таблици на националните планове за разпределение, посочени в член 44 от Регламент (ЕО) № 2216/2004 на Комисията от 21 декември 2004 г. за стандартизирана и защитена система от регистри съгласно Директива 2003/87/ЕО на Европейския парламент и на Съвета и Решение № 280/2004/ЕО на Европейския парламент и на Съвета (2).
(3)
Квотите, които са издадени или предстои да бъдат издадени за инсталации, попадащи в обхвата на Европейската схема за търговия с емисии, включително квотите за нови участници, квотите съгласно обобщителните таблици на националните планове за разпределение и квотите, издавани за тръжна продажба, както е посочено в обобщителните таблици на националните планове за разпределение, следва да се считат за квоти по смисъла на член 9 от Директива 2003/87/ЕО.
(4)
Тези квоти представляват квоти по смисъла на член 9 от Директива 2003/87/ЕО, тъй като те са количеството квоти за първоначално издаване съгласно посоченото в съответните обобщителни таблици на националните планове за разпределение на държавите-членки за периода 2008-2012 г. и в съответствие с член 45 от Регламент (ЕО) № 2216/2004.
(5)
За целите на настоящото решение резервираните за нови участници квоти, които не са разпределени на конкретен нов участник преди 30 април 2010 г., могат да се считат за квоти по смисъла на член 9 от Директива 2003/87/ЕО, при условие че те ще бъдат разпределени на нови участници или ще бъдат продадени чрез търг или продадени по друг начин преди края на периода 2008-2012 г., тъй като съответното количество квоти може да бъде издадено само към момента на разпределянето им.
(6)
При все че е възможно да се появи допълнителна информация, по-специално промени в националните планове за разпределение, включително в резултат от съдебни производства, ще бъде възможно тази информация да бъде отразена при бъдещи уточнявания на количеството квоти в Общността като цяло за 2013 г.
(7)
По тези причини, при определянето на количеството квоти в Общността като цяло, които да бъдат издадени за 2013 г., Комисията взе предвид следните количества квоти:
-
квоти, които са разпределени или ще бъдат разпределени на инсталации, попадащи в обхвата на Европейската схема за търговия с емисии от 2008 г.;
-
квоти, които са или ще бъдат продадени на търг или продадени по друг начин в Европейската схема за търговия с емисии в периода 2008-2012 г., и които са отбелязани с такова предназначение в съответните обобщителни таблици на националните планове за разпределение на държавите-членки;
-
квоти от националните резерви на държавите-членки за нови участници, които са разпределени на нови участници през периода от 1 януари 2008 г. до 30 април 2010 г.;
-
квоти от националните резерви за нови участници на държавите-членки, които не са разпределени на нови участници, в случай че съответната държава-членка е посочила чрез национален законодателен акт или - в случаите, при които не съществува такова национално законодателство - чрез съответни изявления в своя национален план за разпределение, че тези квоти от резерва за нови участници, които не бъдат разпределени до края на периода 2008-2012 г., ще бъдат продадени чрез търг или продадени по друг начин.
(8)
Квотите, които са заделени съгласно Решение 2006/780/ЕО на Комисията от 13 ноември 2006 г. за избягване на двойното отчитане на редуцираните емисии парникови газове съгласно Европейската схема за търговия с емисии за дейности по проекти към Протокола от Киото в съответствие с Директива 2003/87/ЕО на Европейския парламент и на Съвета (3) или които са заделени по други причини - както е посочено в решенията в обобщителните таблици на националните планове за разпределение на някои държави-членки - се добавят към общото количество квоти в Общността като цяло за 2013 г. и за следващите години, при положение че са издадени и разпределени, или издадени и продадени чрез търг или продадени по друг начин до 31 декември 2012 г.
(9)
Тъй като в член 10 от Директива 2003/87/ЕО се изисква от държавите-членки да разпределят безплатно поне 90 % от квотите, резервираните за нови участници квоти следва да се вземат под внимание при определянето на количеството квоти в Общността като цяло за 2013 г. дотолкова, доколкото общото количество на тези квоти плюс количеството на квотите, предназначени за продажба чрез търг или друг вид продажба, не надхвърля 10 % от общото количество квоти, посочено в обобщителната таблица на националния план за разпределение на дадена държава-членка.
(10)
Количеството на квотите, предназначени за разпределение на авиационни оператори съгласно Директива 2003/87/ЕО, не се включва във формулираното в настоящото решение количество, тъй като съгласно член 3в от посочената директива за тези квоти е необходимо отделно решение.
(11)
Изчислението на абсолютното количество квоти в Общността като цяло за 2013 г. се основава на информацията, с която Комисията е разполагала в периода до 30 април 2010 г.
(12)
Средногодишното общо количество квоти, издавани от държавите-членки съгласно решенията на Комисията относно техните национални планове за разпределение за периода 2008-2012 г., което е използвано при изчислението на количеството в Общността като цяло на квотите по член 9 от Директива 2003/87/ЕО, изменена с Директива 2009/29/ЕО на Европейския парламент и на Съвета (4), възлиза на 2 032 998 912 квоти.
(13)
Общото годишно количество квоти, подлежащи на издаване от 2013 г. нататък, следва да намалява всяка година с коефициент на линейно намаление 1,74 %, който съответства на 35 374 181 квоти,
ПРИЕ НАСТОЯЩОТО РЕШЕНИЕ:
Член 1
Абсолютното количество в Общността като цяло на квотите по член 9 от Директива 2003/87/ЕО за 2013 г. възлиза на 1 926 876 368 квоти.
Член 2
Адресати на настоящото решение са държавите-членки.
Съставено в Брюксел на 9 юли 2010 година.